 भित्तें दा काठ परतियै बोली पेया-खड़ खड़ खड़...ते फी भित्तें पर सौंगलें दी मार बददी गेई।  होर मती खड़ खड़ नईं जरोई ता कन्नें च औंगलियां ठोकी लेइयां।  पर फी बी अन्दरो अन्दर ओ खड़ खड़ सनोचदी रेई जिस पिच्छें मकान मालकै जा फी करेआने आले शाह जां भंगनै जा फी दोदी दे जैहरी बोल भरोचे दे हे।  नईं मुक्कने आले करार तकरार भरे दे हे।  शाह मते ते कर्जदार इक्कै हा।  हुन ब्हानें दी बी अती होई गेदी ही ।  केड़ा ब्हाना कोदे कन्ने कीता हा इब्बी चेता नईं हा रेहदा।  अपने बेहले दमाका चा शैल 2 ब्हाने घड़दे मिगी चिर नईं हा लगदा।  पर हुन भाड़ा भरियै बाहर छलकी आए दा हा।  ओ कोई बी गल्ल सुनने गी त्यार नईं हे होंदे।  इक्कै गल्ल, पैसे सुट्ट जां...!  फी जेला दा डर ते कचैहरी दी ध्रूड़ै दे बड़े डरौने 2 नक्शे खिच्चे जन्दे।  में बी इस रोजा 2 दे तरलें छन्दें कशा तमग आई गेदा हा।  सोचेया हुन इयै कारी ऐ जे भलेयां बेबाकब बनी जाओ।  उयै, तू कुन ते में कुन?  कनेया दुध्द?  ओ चूने दा चिट्टा पानी डबल्यू डिग्री फेल!  इक चलान होऐ तां छे म्हीने बगैर जमानती अन्दर।  के आखेया,मकान दा कराया?  किस मकाना दा?  इस कबर-घरा दा, जिस च रौहन्दे मिगी दम-साह होई गेया ऐ?  पिछली सारी बरखा मेरे कमरे च बरी ही।  में ते सोचेया हा होआ नमूनिया पर...ऐ, के आखेया, खाली करी देआं?  तुप्पा करना।  पर सच ते ए ऐ जे हुन में मकान तुप्पन जन्दा गै नईं।  आखदे न अज्ज कल सरकार ने करायेदारें दे हक्कै लेई कनून बी बनाए दा ऐ।  करायेदारै गी कड्डना हुन सौखा नईं रेहदा।  दुआ मिगी इस शैहरा च कोई जानू पछानू कश नईं ढुक्कन दिन्दा। 